b'\n_START_ARTICLE_\nHarpag\n_START_PARAGRAPH_\nHarpag (gr\xc4\x8d. Harpagos, Harpagus ili Hypargus; akad. Arbaku ili Arbaces) je bio medijski general u 6. stolje\xc4\x87u pr. Kr., koji je prema Herodotu u bitci kod Pasargada pre\xc5\xa1ao na stranu perzijskog vo\xc4\x91e Kira Velikog te mu pomogao da uspostavi Ahemenidsko Perzijsko Carstvo. Harpag je kasnije slu\xc5\xbeio kao satrap Lidije.\n_START_SECTION_\n\xc5\xbdivotopis\n_START_PARAGRAPH_\nPrema Herodotovom djelu \xe2\x80\x9ePovijesti\xe2\x80\x9c, Harpag je pripadao medijskoj kraljevskoj obitelji i slu\xc5\xbeio je kralja Astijaga, posljednjeg vladara Medijskog Carstva._NEWLINE_Kada je Astijag saznao da njegov perzijski vazal Kir Veliki okuplja svoju vojsku, naredio je Harpagu kao svom glavnom generalu da krene u pohod protiv Kira. Nakon tri dana borbi u polju pokraj Pasargada, Harpag se odlu\xc4\x8dio osvetiti Astijagu za smrt svoga sina pa je pre\xc5\xa1ao na stranu Kira II. Velikog, koji je kasnije porazio i samog Astijaga i time uspostavio Ahemenidsko Perzijsko Carstvo.\n_START_SECTION_\nLegenda\n_START_PARAGRAPH_\nHerodotova pri\xc4\x8da o Harpagu danas se uglavnom smatra legendom temeljenoj na gr\xc4\x8dkoj mitologiji o Tiestu. Legenda ka\xc5\xbee kako je Astijag sanjao kako \xc4\x87e njegova k\xc4\x87er Mandana roditi sina koji \xc4\x87e ga svrgnuti sa prijestolja, pa je naredio Harpagu da ubije dijete neposredno nakon poro\xc4\x91aja. Ipak, Harpagu moral nije dopustio da ubije novoro\xc4\x91en\xc4\x8de, pa je pozvao kraljevskog pastira Mitradata iz planinske regije pokraj granice s Saspirom, te mu naredio da ostavi dijete da umre u planinama. Sre\xc4\x87om, pastir i njegova \xc5\xbeena su se sa\xc5\xbealili nad njime pa su ga prisvojili i odgojili kao svoje dijete, dok su svoje mrtvoro\xc4\x91en\xc4\x8de pokazali Harpagu kao Kira._NEWLINE_Deset godina kasnije, kada je otkriveno da je Kir II. \xc5\xbeiv, Astijag je kaznio Harpaga na na\xc4\x8din da mu je ubio vlastita sina i poslu\xc5\xbeio ga kao jelo prilikom banketa. Harpagu je na kraju objeda re\xc4\x8deno je poslu\xc5\xbeen njegov sin, nakon \xc4\x8dega je skupio njegove ostatke i pokopao ga. Astijag je tada zatra\xc5\xbeio savjet od zoroastrijskih sve\xc4\x87enika \xc5\xa1to da napravi sa Kirom, a oni su mu savjetovali kako on vi\xc5\xa1e ne predstavlja opasnost pa ga je Astijag vratio njegovim biolo\xc5\xa1kim roditeljima; Kambizu I. i Mandani koji su \xc5\xbeivjeli u An\xc5\xa1anu (pokraj \xc5\xa0iraza u Iranu)._NEWLINE_Harpag je poku\xc5\xa1avao dobiti Kirovu naklonost pridavaju\xc4\x87i mu veliku pa\xc5\xbenju i \xc5\xa1alje\xc4\x87i mu darove, dok je istovremeno uvjeravao  medijske plemi\xc4\x87e da se okrenu protiv Astijaga. Kada je sve bilo spremno za pobunu, Harpag je Kiru poslao poruku skrivenu u utrobi jednog zeca, nakon \xc4\x8dega je Kir pokrenuo ustanak protiv svog djeda.\n_START_SECTION_\nKasniji \xc5\xbeivot\n_START_PARAGRAPH_\nNakon \xc5\xa1to je zavr\xc5\xa1io svoje vojne pohode, Harpag je postavljen na mjesto satrapa (pokrajinskog namjesnika) Lidije u Maloj Aziji. Njegovi potomci su pripadali kraljevskoj obitelji Licije (dana\xc5\xa1nja jugozapadna Turska).'